Komisijos reglamentas (EB) Nr. 118/2003
2003 m. sausio 23 d.
nustatantis eksporto grąžinamąsias išmokas galvijienai ir iš dalies keičiantis Reglamentą (EEB) Nr. 3846/87, nustatantį žemės ūkio produktų, kuriems skiriamos eksporto grąžinamosios išmokos, nomenklatūrą, ir Reglamentą (EB) 1445/95 dėl importo ir eksporto licencijų taikymo galvijienos sektoriuje taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [1] su paskutiniais pakeitimais, padarytais Komisijos reglamentu (EB) Nr. 2345/2001 [2], ypač į jo 33 straipsnio 12 dalį,
kadangi:
(1) Reglamento (EB) Nr. 1254/1999 33 straipsnyje numatyta, kad to reglamento 1 straipsnyje išvardytų produktų kainų pasaulinėje rinkoje ir kainų Bendrijoje skirtumas gali būti padengiamas eksporto grąžinamosiomis išmokomis.
(2) Reglamentas (EEB) Nr. 32/82 [3] su paskutiniais pakeitimais, padarytais Reglamentu (EB) Nr. 744/2000 [4], Reglamentas (EEB) Nr. 1964/82 [5] su paskutiniais pakeitimais, padarytais Reglamentu (EB) Nr. 2772/2000 [6], ir Reglamentas (EEB) Nr. 2388/84 [7] su paskutiniais pakeitimais, padarytais Reglamentu (EEB) Nr. 3661/92 [8], nustato specialių eksporto grąžinamųjų išmokų tam tikriems galvijienos gabalams ir tam tikriems galvijienos produktams suteikimo sąlygas.
(3) Taikant tas taisykles ir kriterijus numatomai padėčiai galvijienos rinkoje, galima daryti išvadą, kad toliau tekste reikėtų nustatyti grąžinamąją išmoką.
(4) Kalbant apie gyvus gyvūnus, siekiant paprastumo, eksporto grąžinamosios išmokos turėtų būti nebeskiriamos kategorijoms, kurios tapo ne tokiu reikšmingu prekybos su trečiosiomis šalimis objektu. Be to, atsižvelgiant į bendrąjį suinteresuotumą užtikrinti gyvūnų gerovę, turėtų būti kaip galima labiau apribotos grąžinamosios išmokos už skerstinus gyvus gyvūnus. Todėl eksporto grąžinamosios išmokos už tokius gyvūnus turėtų būti suteikiamos tik toms trečiosioms šalims, kurios dėl kultūrinių ir (arba) religinių priežasčių tradiciškai importuoja didelius skerstinų gyvūnų kiekius. Kalbant apie reprodukcijai skirtus gyvūnus, siekiant užkirti kelią piktnaudžiavimo atvejams, eksporto grąžinamosios išmokos už grynaveislius veislinius gyvulius turėtų būti skiriamos tik ne vyresnėms kaip 30 mėnesių telyčioms ir karvėms.
(5) Eksporto grąžinamosios išmokos turėtų būti suteikiamos tam tikroms paskirties vietoms už priede prie KN kodo 0201 klasifikuojamą šviežią arba atšaldytą mėsą, už priede prie KN kodo 0202 klasifikuojamą sušaldytą mėsą, už priede prie KN kodo 0206 klasifikuojamą mėsą arba subproduktus ir už priede prie KN kodo 16025010 klasifikuojamus gaminius arba konservus iš mėsos.
(6) Atsižvelgiant į didelius kodais 020120909700 ir 020220909100 pažymėtų produktų skirtumus, grąžinamosios išmokos turėtų būti suteikiamos tik už gabalus, kurių kaulo masė neviršija trečdalio viso gabalo masės.
(7) Vyrauja tradiciniai sūdytos ir džiovintos galvijienos, iškaulinėtos ir be kaulų, prekybos srautai į Šveicariją. Siekiant nenutraukti šios prekybos, reikėtų nustatyti tokią grąžinamąją išmoką, kuri apimtų kainų Šveicarijos rinkoje ir eksporto kainų valstybėse narėse skirtumą.
(8) Tam tikrų kitų gabalų ir konservų iš mėsos ir mėsos subproduktų, klasifikuojamų priede prie KN kodų 16025031-16025080, atveju galima ir toliau išlaikyti Bendrijos dalyvavimą tarptautinėje prekyboje suteikiant iki šiol eksportuotojams taikytą grąžinamąją išmoką.
(9) Kitų galvijienos produktų atveju grąžinamosios išmokos nustatyti nereikia, kadangi Bendrijos dalis pasaulio prekyboje yra nedidelė.
(10) Komisijos reglamentas (EEB) Nr. 3846/87 [9] su paskutiniais pakeitimais, padarytais Reglamentu (EB) Nr. 2319/2002 [10], nustato žemės ūkio produktų, kuriems skiriamos eksporto grąžinamosios išmokos, nomenklatūrą. Nustačius grąžinamąsias išmokas grynaveislėms veislinėms patelėms iki 30 mėnesių amžiaus, pirmiau minėtą nomenklatūrą reikėtų iš dalies pakeisti.
(11) Siekiant supaprastinti muitinės eksporto formalumus ūkio subjektams, grąžinamosios išmokos visiems sušaldytos mėsos gabalams turėtų būti suderintos su grąžinamosiomis išmokomis sušaldytos arba atšaldytos mėsos gabalams, išskyrus suaugusių galvijų patinų mėsos gabalus.
(12) Siekiant sustiprinti produktų, klasifikuojamų prie KN kodo 160250, patikrinimus, reikėtų numatyti, kad grąžinamosios išmokos šiems produktams būtų suteikiamos tik tuo atveju, jei jie gaminami 1980 m. kovo 4 d. Tarybos reglamento (EEB) Nr. 565/80 dėl žemės ūkio produktų grąžinamųjų išmokų išankstinio išmokėjimo [11] su pakeitimais, padarytais Reglamentu (EEB) Nr. 2026/83 [12], 4 straipsnyje numatyta tvarka.
(13) Grąžinamosios išmokos turi būti skiriamos tik produktams, kurie gali laisvai judėti Bendrijoje. Todėl tam, kad produktai atitiktų grąžinamosios išmokos suteikimo sąlygas, jie turi būti paženklinti Tarybos direktyvoje 64/433/EEB [13] su paskutiniais pakeitimais, padarytais Direktyva 95/23/EB [14], Tarybos direktyvoje 94/65/EB [15] ir Tarybos direktyvoje 77/99/EEB [16] su paskutiniais pakeitimais, padarytais Direktyva 97/76/EB [17], nustatytu sveikumo ženklu.
(14) Pagal Reglamento (EEB) Nr. 1964/82 6 straipsnio 2 dalį, speciali grąžinamoji išmoka turi būti sumažinta, jeigu eksportuotinos iškaulinėtos mėsos kiekis sudaro mažiau kaip 95 %, bet ne mažiau kaip 85 % viso iškaulinėjimo metu gautų gabalų masės.
(15) Pagal Europos bendrijos ir asocijuotų Vidurio ir Rytų Europos šalių Europos sutartį surengtomis derybomis dėl papildomų koncensijų priėmimo ypač siekiama liberalizuoti produktų, kuriems taikomas bendras galvijienos rinkos organizavimas, prekybą. Šiame kontekste Rumunija turėtų būti išbraukta iš paskirties vietų, kurioms galima suteikti grąžinamąją išmoką, sąrašo. Tačiau grąžinamųjų išmokų panaikinimas negali tapti diferencijuotos išmokos eksportui į kitas šalimis nustatymo priežastimi.
(16) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Produktų, kuriems skiriamos Reglamento (EB) Nr. 1254/1999 33 straipsnyje minimos eksporto grąžinamosios išmokos, sąrašas ir jų dydis bei paskirties vietos pateikiami šio reglamento I priede.
2. Produktai privalo atitikti atitinkamus sveikumo ženklinimo reikalavimus, nurodytus:
- Direktyvos 64/433/EEB I priedo XI skyriuje,
- Direktyvos 94/65/EB I priedo VI skyriuje,
- Direktyvos 77/99/EEB B priedo VI skyriuje.
2 straipsnis
Reglamento (EEB) Nr. 1964/82 6 straipsnio 2 dalies trečioje pastraipoje minimu atveju grąžinamosios išmokos dydis prekės kodu 020130009100 žymimiems produktams sumažinamas 14,00 eurų už 100 kg.
3 straipsnis
Tai, kad eksportui į Estiją, Lietuvą, Latviją, Vengriją ir Rumuniją nebuvo nustatyta grąžinamoji išmoka, nelaikoma, kad egzistuoja diferencijuota grąžinamoji išmoka.
4 straipsnis
1. Reglamento (EEB) Nr. 3846/87 priedo 5 skirsnis pakeičiamas šio reglamento II priedu.
2. Reglamento (EB) Nr. 1455/95 III priedas pakeičiamas šio reglamento III priedu.
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas eksporto licencijoms, kurioms gauti paraiškos paduotos po 2003 m. vasario 3 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. sausio 23 d.